Hof verwerp Ninow se weergaweNicholas Ninow. Foto: Thobile Mathonsi/African News Agency (ANA) Die selferkende kinderverkragter, Nicholas Ninow, gaan sowat ŉ maand moet wag om te hoor of hy lewenslank tronk toe gestuur gaan word nadat hy Maandag in die hooggeregshof in Pretoria skuldig bevind is. Die 21-jarige Ninow het reguit na regter Mokhine Mosopa gekyk toe hy vanoggend skuldig bevind is aan kinderverkragting, die besit van dwelms en regsverydeling. Mosopa het egter bevind die staat het nie die aanklag van aanranding bewys nie, en Ninow onskuldig bevind op daardie aanklag. Mosopa het in sy uitspraak Ninow se weergawe dat hy na die badkamer is om dwelms te gebruik en dat hy voor die dogtertjie in die toilethokkie was, verwerp. “Daar is geen spesifieke rede wat die beskuldigde gegee het hoekom hy gekies het om by ŉ tafel nader aan die speelgebied te sit nie, omdat hy geweier het om in sy eie verdediging te getuig. Daar is weer geen spesifieke rede verskaf waarom die beskuldigde uitlatings gemaak het hoekom hy seksuele omgang met ŉ vrou wou hê wat in die geselskap van ŉ ander man was nie. Daar is ook geen redelike verduideliking gegee waarom die beskuldigde na die vrouebadkamer gegaan het, terwyl daar ŉ mansbadkamer is nie.” Die enigste redelike afleiding wat die hof kan maak, is dat die beskuldigde die dogtertjie by die speelgebied sien speel het. Hy het dus ook gesien toe sy na die badkamer gaan, haar agtervolg en toe verkrag, het Mosopa gesê. Mosopa het gesê hoewel die dogtertjie, wat nou agt jaar oud is, aanvanklik deurmekaar voorgekom het toe sy begin getuig het, aanvaar hy haar weergawe van die gebeure. Die woordvoerder van die Nasionale Vervolgingsgesag, Phindi Louw-Mjonondwana, het buite die hof gesê hulle is verheug oor die uitspraak. “Dit wys ons het die regte besluit geneem om die kind op te roep om te getuig om Ninow se weergawe van die gebeure te weerlê. Dit was ons bedoeling om die hof in ŉ beter posisie te plaas om ŉ besluit te neem en ons het daarin geslaag,” het sy gesê. Ninow bly in aanhouding tot die saak in Oktober weer voorkom vir voorvonnisverrigtinge. Sy ouma, Pauline Gericke, het hom weer by die hof ondersteun. Sy het aanvanklik alleen in die middel van die voorste bank in die openbare galery in ŉ see van groen geklede ANC Vroueliga-lede gesit. ŉ Lid van die liga, geklee in ŉ hemp met pres. Cyril Ramaphosa op, het later langs haar gaan sit en haar ondersteun. Dlozi Nkosi het gesê sy ondersteun Gericke omdat sy ook ŉ ma is. “Ek is ook ŉ ma. Ons bly lief vir ons kinders. Ons maak hulle nie groot om sulke goed te doen nie. Ons sê nie gaan doen dwelms nie,” het sy gesê. Die res van die ANC Vroueliga was egter ontsteld omdat die saak vir sowat ŉ maand uitgestel is vir ŉ proefbeampteverslag en ŉ slagofferimpakstudie. Die nasionale woordvoerder van die liga, Thokozile Xasa, het gesê die feit dat die saak uitgestel word, is ŉ aanduiding dat die regstelsel vroue en kinders in die steek laat. “Die saak moet ŉ voorbeeld wees dat kinderverkragters lewenslank tronk toe gestuur word. Wanneer sake uitgestel word, traumatiseer dit slagoffers van voor af. ŉ Noodtoestand moet uitgeroep word sodat alle regeringsdepartemente saamwerk of gedwing word om geweld teen vroue en kinders ernstig op te neem,” het sy gesê. Lede van die EFF en verskeie burgerorganisasies het ook die verhoor bygewoon. Themba Masango van die NotInMyName-beweging het gesê politieke partye moet ophou om sake te gebruik om “politieke punte te wen”. “Politieke partye moet ingelig word oor hoe die regstelsel werk. Dit is nie ŉ politieke saak dié nie; dit gaan oor geregtigheid, reg en verkeerd. Dit gaan oor die oorlog wat teen vroue en kinders in die land gevoer word. Ons moenie sake soos dié verpolitiseer nie en sê daar is nie geregtigheid nie, of die saak gaan oor ras, of hoekom is hy nie vandag gevonnis nie. Niemand het gesê hy gaan gevonnis word nie. Ons moet die ANC en EFF daarop wys as hulle politieke punte by sake soos dié wil wen,” het hy gesê. Die saak is tot 16 Oktober uitgestel. Die verdediging sal dan getuienis aanbied om die hof te probeer oortuig dat daar dwingende en wesenlike omstandighede is waarom die hof van die voorgeskrewe minimum vonnis, van lewenslange tronkstraf, kan afwyk.